KÖZSZOLGÁLTATÁSI SZERZŐDÉS

parkolás-üzemeltetési feladatok ellátására

(6. számú módosításokkal egységes szerkezetben Budapest Főváros VII. kerület Erzsébetváros Önkormányzata Képviselő-testületének …/2024. (IV.24.) határozata alapján)

mely létrejött egyrészről

Név: Budapest Főváros VII. kerület Erzsébetváros Önkormányzata

Cím: 1073 Budapest, Erzsébet krt. 6.

Levelezési címe: 1073 Budapest, Erzsébet krt. 6.

Képviseli: Niedermüller Péter polgármester

Számlavezető pénzintézete: K&H Bank Zrt.

Számlaszáma: 10403239-00033032-00000009

Számlázási cím: 1073 Budapest, Erzsébet krt. 6.

Adószáma: 15735708-2-42

(a továbbiakban Önkormányzat),

másrészről:

Név: EVIN Erzsébetvárosi Ingatlangazdálkodási Nonprofit Zártkörűen Működő Részvénytársaság

Cím: 1071 Budapest, Damjanich u 12.

Levelezési cím 1071 Budapest, Damjanich u 12.

Képviseli: Dr. Halmai Gyula vezérigazgató

Számlavezető pénzintézete: K&H Bank Zrt.

Számlaszáma: 10404072-00033584-00000007

Számlázási cím: 1071 Budapest, Damjanich u 12.

Adószáma: 12194528-2-42

Statisztikai jelzőszáma: 12194528-6832-573-01

Cégbíróság: Fővárosi Törvényszék

Cégjegyzék száma: Cg. 01-10-043258

(a továbbiakban: Közszolgáltató)

külön-külön történő említés esetén a továbbiakban Fél, együttes említésük esetén a továbbiakban: Felek között az alábbi feltételek szerint.

1. PREAMBULUM

* 1. Felek rögzítik, hogy a Magyarország helyi önkormányzatairól szóló 2011. évi CLXXXIX. törvény, továbbá a Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek szabályozásáról szóló 30/2010. (VI.4.) Főv. Kgy. rendelet (továbbiakban: Parkolási rendelet) alapján az Önkormányzat a parkolás üzemeltetéssel kapcsolatos közszolgáltatási feladatok biztonságos, hatékony és jó minőségben történő ellátása érdekében – a Budapest Főváros VII. kerület Erzsébetváros Önkormányzata Képviselő-testületének 114/2020. (II.28.) határozata (továbbiakban: Határozat) értelmében (1. sz. melléklet) – a Közszolgáltatót bízta meg. Szerződő Felek jogviszonyukat a 2020. június 10. napján kelt közszolgáltatási szerződésben (a továbbiakban: Közszolgáltatási szerződés) rendezték, melyet Felek 2021. március 2. napján, 2021. december 2. napján, 2022. március 30. napján, majd 2022. október 3. napján és 2023. június 29. napján módosítottak. A Közszolgáltatási szerződésben történt módosításokat jelen 6. számú módosítással egységes szerkezet tartalmazza.
  2. Ezen közszolgáltatási feladatok általános gazdasági érdekű szolgálgatásnak minősülnek, amelyek tekintetében az Európai Unió Működéséről szóló Szerződés (továbbiakban: EUMSZ) 106. cikk (2) bekezdésének az általános gazdasági érdekű szolgáltatások működtetésével megbízott egyes vállalkozások javára közszolgáltatás ellentételezése formájában nyújtott állami támogatásokra történő alkalmazásáról szóló 2012/21/EU bizottsági határozat, továbbá a vonatkozó jogszabályok az irányadók. Felek jelen szerződést ezen rendelkezésekkel összhangban kötik meg.
  3. Felek a Szerződésben meghatározzák a Közszolgáltatót terhelő Közszolgáltatási Kötelezettség tartalmát, mennyiségi és minőségi paramétereit, valamint területi és időbeli hatályát, az Ellentételezés kiszámításának, ellenőrzésének és felülvizsgálatának paramétereit, a túlzott ellentételezés elkerülésére és visszafizetésére vonatkozó előírásokat.
  4. Önkormányzat az éves költségvetési rendeletében határozza meg azt az összeget, amelyet az Önkormányzat a Közszolgáltatónak a Közszolgáltatási Kötelezettség Közszolgáltató általi teljesítésének ellentételezéseként biztosít, annak érdekében, hogy a Közszolgáltatási Kötelezettségekből eredő közvetlen és közvetett költségek fedezete, továbbá a Közszolgáltatás folyamatos és biztonságos ellátása biztosított legyen. Felek a Szerződésben rögzítik az Előirányzott Ellentételezés és a ténylegesen megfizetett Ellentételezés megállapításának szempontrendszerét, elveit. Az Ellentételezés fedezi a Közszolgáltató személyi és dologi költségeit, az ésszerű nyereséget, melyek közvetlenül a Közszolgáltatási Tevékenységhez kapcsolódnak. A Közszolgáltató az Önkormányzat Képviselő-testülete által elfogadott Üzleti Tervében dolgozza ki – a Szerződésben meghatározott elvek, valamint az irányadó magyar és európai uniós jogszabályok, különös tekintettel a Határozat előírásai alapján – az adott évi Ellentételezés mértékét és a Közszolgáltatási Kötelezettség ellátásához szükséges finanszírozási igényt.

2. ÉRTELMEZŐ RENDELKEZÉSEK

2.1 Fogalom meghatározások

A Szerződésben az alábbi nagy kezdőbetűs fogalmak és kifejezések a következő jelentéssel bírnak:

1. Egyéb Tevékenység: Közszolgáltató által, annak társasági okirataival összhangban, a Szerződés 4. pontjában (A Szerződés Tárgya, a Közszolgáltatási Kötelezettség) meghatározott Közszolgáltatási Kötelezettsége körén, azaz a Közszolgáltatási Tevékenységen kívül végzett egyéb tevékenység;
2. Egyéb Tevékenység Nyeresége: a Közszolgáltató Egyéb Tevékenységből származó nyeresége;
3. Előirányzott Ellentételezés: a tárgyévben Közszolgáltató által az Üzleti Tervben meghatározott összeg;
4. Kifizetett Ellentételezés: a tárgyévben az Előirányzott Ellentételezés alapján az Önkormányzat által a költségvetése terhére ténylegesen számla alapján kifizetett összeg;
5. Közszolgáltatás finanszírozása: a tárgyévben az Önkormányzat költségvetésében a Közszolgáltatási feladatok elvégzésre, végrehajtására fordított pénzeszköz, amely tartalmazza a közfeladat ellátásának közvetlenül az Önkormányzatnál jelentkező teljes költségét és bevételét, valamint a Közszolgáltató részére megfizetett Ellentételezést:
6. Kizárólagos Jog: az Önkormányzat által a Közszolgáltató részére a Közszolgáltatási Kötelezettség ellátásához a Budapest VII. kerület közigazgatási területén az Önkormányzat vagyonáról és a vagyongazdálkodás szabályairól szóló 11/2012. (III. 26.) Budapest Főváros VII. kerületi Önkormányzat rendelete (a továbbiakban: Vagyonrendelet) alapján és a közbeszerzésekről szóló törvény hatályos rendelkezésével összhangban biztosított kizárólagosság;
7. Ellentételezés: az Önkormányzat éves költségvetési rendeletében és a Közszolgáltatónak az Önkormányzat Képviselő-testülete által elfogadott Üzleti Tervében a tárgyévben a Közszolgáltatónak a Közszolgáltatási tevékenységéhez kapcsolódó személyi és dologi költségek és az Ésszerű Nyereség fedezetének biztosítása érdekében meghatározott összeg, mely a Határozat hatálya alá tartozik, és amely az általános gazdasági érdekű szolgáltatás ellenértéke;
8. Üzleti Terv: A Közszolgáltató által elkészített terv, melyet évente a Képviselő-testület hagy jóvá. Az Üzleti Terv tartalmazza a Közszolgáltatási tevékenység teljes költségét, ezen belül elkülönítetten a Közszolgáltatót megillető Ellentételezést;
9. Ésszerű Nyereség: A 6. pontban meghatározott elvek szerint az éves üzleti tervben meghatározott összeg, amely az üzleti terv elfogadását követően a költségvetési rendeletben is meghatározásra kerül.
10. Közreműködő: a Közszolgáltató által a Közszolgáltatási Kötelezettsége teljesítése érdekében a Szerződés 7. pontjának (Közreműködő igénybevétele) továbbá a vonatkozó jogszabályok rendelkezéseivel összhangban megkötött szerződéssel bevont természetes személy, jogi személy, jogi személyiséggel nem rendelkező szervezet;
11. Közszolgáltatási Kötelezettség: a Közszolgáltatónak a Szerződés 4. pontjában   
    (A Szerződés Tárgya, a Közszolgáltatási Kötelezettség) meghatározott közszolgáltatások működtetésére vonatkozó kötelezettsége, mely két részből áll: egyrészt a közfeladatok tényleges működtetése közvetlenül az Önkormányzat bevételeiből és kiadásából, másrészt közvetett, a közfeladatok működtetésével kapcsolatos szervezési, koordinációs, végrehajtási feladatokból, melyek egyben általános gazdasági érdekű szolgáltatásnak minősülnek;
12. Elszámolási Jelentés: Közszolgáltató által a Szerződés 8.1 pontjában (Közszolgáltató beszámolási/jelentési kötelezettsége) foglaltak szerint a Közszolgáltatási Kötelezettség teljesítéséről az Önkormányzatnak készített beszámoló, melynek része az Ellentételezés felhasználásáról készített elszámolás.

3. A FELEK NYILATKOZATAI:

3.1 Közszolgáltató nyilatkozatai

Közszolgáltató a Szerződés keltének napján az alábbi nyilatkozatokat teszi:

1. Közszolgáltató a magyar jogszabályok szerint létrejött, bejegyzett és működő gazdasági társaság;
2. Közszolgáltató jogosult arra, hogy a Szerződést az arra jogosult képviselője útján aláírja és az abban vállalt kötelezettségeit teljesítse;
3. a Közszolgáltatónak a Szerződésben vállalt kötelezettségei jogszerűek, érvényesek és kötelező erejűek;
4. a Szerződés Közszolgáltató általi aláírása és az abban foglalt jogok Közszolgáltató általi gyakorlása, illetve kötelezettségek Közszolgáltató általi teljesítése nincsen ellentétben:

(i) a Közszolgáltató társasági okirataival;

(ii) a Közszolgáltatóra vonatkozó jogszabályokkal; és

1. Közszolgáltató rendelkezik minden olyan, jogszabály által előírt engedéllyel, amely a Közszolgáltatási Tevékenység folytatásához szükséges;
2. Közszolgáltató rendelkezik a Közszolgáltatási Kötelezettség teljesítéséhez szükséges személyi és tárgyi feltételekkel.

3.2 Önkormányzat nyilatkozatai

Önkormányzat a Szerződés keltének napján az alábbi nyilatkozatokat teszi:

1. az Önkormányzat jogosult arra, hogy a Szerződést az arra jogosult képviselője útján aláírja és az abban vállalt kötelezettségeit teljesítse;
2. az Önkormányzat Szerződésben vállalt kötelezettségei jogszerűek, érvényesek és kötelező erejűek; valamint
3. a Szerződés Önkormányzat általi aláírása és az abban foglalt jogok Önkormányzat általi gyakorlása, illetve kötelezettségek Önkormányzat általi teljesítése nincsen ellentétben az Önkormányzat szervezeti és működési szabályzatával és az Önkormányzatra vonatkozó jogszabályokkal.

4. A SZERZŐDÉS TÁRGYA, A KÖZSZOLGÁLTATÁSI KÖTELEZETTSÉG

4.1. A Szerződésben vállalt kötelezettségek célja az Önkormányzat alapfeladatai és közfeladatai magas színvonalú ellátása, a lakosság igényeinek kielégítése. Közszolgáltató kötelezettségét az Önkormányzat utasításainak és érdekeinek, a közszolgáltatás szakmai követelményeinek megfelelően a lehető legnagyobb gondossággal, folyamatosan és teljeskörűen végzi.

4.2. A Szerződés tárgyát képező közszolgáltatási feladat:

A helyi közutakon, a helyi önkormányzat tulajdonában álló közforgalom elől el nem zárt magánutakon, valamint tereken, parkokban és egyéb közterületeken közúti járművel történő várakozási (parkolási) közszolgáltatás.

4.2.1. Feladatok részletesen a Képviselő-testület rendelkezéseivel összhangban:

* az egységes parkolás szabályozás fővárosi bevezetésével a terület jellegéhez igazodó parkolással, a szabálytalan parkolások visszaszorítása, a fizető várakozóhelyek üzemeltetése,
* a szükséges forgalomtechnikai eszközök kihelyezése, időszakos ellenőrzése, módosítása, pótlása,
* a várakozási övezetek területén a Parkolási rendeletben meghatározott díjfizetési feltételekkel történő várakozás ellenőrzése,
* az Önkormányzatot megillető, a Közúti közlekedésről szóló 1988. évi I. törvény szerinti – Parkolási rendeletben szabályozott mértékű várakozási díj és pótdíj beszedése az azzal kapcsolatos pénzfeldolgozás: pénzkazetták ürítése, szállítása, pénzintézetnek történő átadása,
* a várakozási díjak és pótdíjak beszedése érdekében az önkéntes teljesítés elmaradása esetén fizetési felszólítások kiküldése, a várakozási díjak és pótdíjak érvényesítése és behajtása érdekében jogi képviselő igénybevételével jogi eljárások lefolytatása,
* a parkolási automaták üzemeltetése, fenntartása és karbantartása, kellékanyagok pótlása, ügyfélszolgálat működtetése, és a kapcsolódó kommunikációs feladatok ellátása, ideértve az internetes kommunikációt, szórólapok készíttetését, információs táblák kihelyezését,
* a jogszabályokban meghatározott parkoláshoz kapcsolódó forgalomtechnikai tervek jogszabályban előírt időpontokban meghatározott, rendszeres felülvizsgálata, és aktualizálása,
* a díjfizető övezetekben a közterületi parkolóhelyeket kijelölő közúti közlekedési jelzőtáblák és útburkolati jelek telepítése, fenntartása,
* a mobiltelefonos parkolás értékesítés elősegítése és működtetése érdekében kapcsolattartás a Nemzeti Mobilfizetési Zrt.-vel,
* okos parkolási rendszer kiépítésével kapcsolatos feladatok ellátása,
* a várakozási díjakból és pótdíjakból eredő bevételekről részletező nyilvántartás vezetése a 4/2013. (I.11.) Korm. rendelet 14. melléklete szerint, a beszedett bevételekről havonta, a követelésekről negyedévente feladás készítése az Önkormányzat részére, az Önkormányzat által megadott táblázat/dokumentum segítségével.
* Várakozási hozzájárulások kiadása, adatok kezelésével kapcsolatos feladatok ellátása.

Az Önkormányzat a jelen Szerződésben meghatározott közfeladatok ellátására Közszolgáltatónak alanyi, tárgyi és tevékenységi körben, illetőleg időbeli és területi hatállyal kizárólagos jogot biztosít.

4.3. A Közszolgáltató gondoskodik a feladatköréhez kapcsolódó, az Önkormányzat tulajdonát képező üzleti vagyon – parkolóórák – analitikus nyilvántartásának naprakész, szabályszerű vezetéséről, az adat- és információszolgáltatásról.

4.4. A Közszolgáltató elvégzi a nyilvántartott vagyonnak a számvitelről szóló 2000. évi C. törvény szerinti leltározási feladatait. A leltározás végrehajtásáról, annak eredményéről a tárgyévet követő év január 31-ig teljeskörű adatszolgáltatást nyújt az Önkormányzat részére.

5. KÖZSZOLGÁLTATÓ ELSZÁMOLÁSI, ADATSZOLGÁLTATÁSI KÖTELEZETTSÉGEI

5.1 A Közszolgáltató a befolyt parkolási bevételekről a parkolási közszolgáltatást igénybe vevőknek az Önkormányzat nevében nyugtát, számlát vagy egyéb bizonylatot állít ki a számvitelről szóló 2000. évi C. törvényben, valamint az adójogszabályokban foglaltaknak megfelelően, továbbá a parkolási bevételeket terhelő adókat a mindenkori hatályos jogszabályi előírások szerint elszámolja. A számla kiállítása a tulajdonosi jogkörben eljáró által megadott meghatalmazás alapján történhet.

5.2 A Közszolgáltató köteles olyan részletező nyilvántartást kialakítani és vezetni, melyből megállapítható a parkolási közszolgáltatási feladata ellátásával kapcsolatban a várakozási és pótdíjakból befolyó bevétel, a követelésekkel kapcsolatos ügyek száma, összegszerűsége, annak aktuális állapota és a behajtási intézkedések adatai.

5.3 A Közszolgáltató köteles a várakozási és pótdíjakból befolyó bevételt, valamint a várakozási hozzájárulásokból befolyt költségtérítést külön bankszámlán kezelni. A bankszámláról kifizetés nem teljesíthető. A bevételek beszedéséről a Közszolgáltató pénzkezelési szabályzatában rendelkezik.

5.4 A várakozási díjakból (automaták és Nemzeti Mobildíjfizetési Zrt.) befolyó bevételek az Önkormányzat K&H Bank Zrt-nél elkülönítetten vezetett 10403239-00033059-00000006 számú, EVIN parkolás bevétel számla elnevezésű pénzforgalmi bankszámlájára, a pótdíjakból befolyó bevételek az Önkormányzat K&H Bank Zrt-nél elkülönítetten vezetett 10403239-00033060-00000002 számú és EVIN parkolás pótdíj beszedési számla elnevezésű pénzforgalmi bankszámlájára kerülnek.

A várakozási hozzájárulások költségtérítését az Önkormányzat K&H Bank Zrt.-nél elkülönítetten vezetett 10403239-00033067-00000005 számú pénzforgalmi bankszámlájára kell beszedni. Mindhárom pénzforgalmi számla felett kizárólagosan az Önkormányzatnak van rendelkezési jogosultsága.

5.5 A Közszolgáltató köteles a beszedett bevételekről havonta, a tárgyhót követő hónap 15. napjáig, a követelésállomány változásáról negyedévente, a negyedévet követő hónap 15. napjáig feladást készíteni a 4/2013. (I.11.) Korm. rendelet 14. mellékletében leírtak szerint. A havi és negyedéves feladásokat a számviteli jogszabályoknak megfelelően a Polgármesteri Hivatal Pénzügyi Irodájával egyeztetett kimutatás szerint kell elkészíteni. A követelések év végi leltározásához a követelésállomány tételes kimutatását elektronikus adathordozón és papír alapon is át kell adni az Önkormányzat részére a tárgyévet követő január 31-ig.

5.6 A Közszolgáltató a várakozási díj és pótdíj önkéntes teljesítésének elmaradása esetén a behajtási intézkedésekkel kapcsolatos járulékos költségeket az ügyféllel megtérítteti. A járulékos költségek a jogszabályokban meghatározott díjak, valamint a Közszolgáltató – önköltségszámítással alátámasztott – adminisztrációs díjai lehetnek.

5.7 A parkolási közszolgáltatás ellátása érdekében kompenzáció során elszámolható felmerült közvetlen költségek és ráfordítások különösen az alábbiak:

* A fizető parkolók folyamatos üzemeltetésével kapcsolatosan felmerülő költségek
* Parkolás ellenőrzés technikai és fenntartási költségei
* Parkolási ügyfélszolgálat technikai és fenntartási költségei
* Bérjellegű költségek és azok járulékai
* A parkolójegy kiadó automaták bérlési, javítási, karbantartási, kommunikációs költségei
* A parkolójegy kiadó automatákba érmével megfizetett díjak pénzszállítási és pénzkezelési költségei
* Mobil fizetés költségei
* Állami kötelezően igénybeveendő szolgáltatások költségei
* A tevékenység végzéséhez szükséges egyéb eszközök, helyiség bérleti díja
* A várakozási és pótdíj díjfizetésének egyéb módjaihoz szükséges technikai költségek
* A várakozási és pótdíjak beszedésének, kezelésének, érvényesítésének, behajtásának költségei
* A tevékenység végzéséhez köthető az adóévben megfizetett adók, illetékek, hatósági díjak, perköltség és a vagyon- és felelősségbiztosítási díj
* Kommunikációs és marketing költségek
* A parkolási rendszer üzemeltetését biztosító tárgyi eszközöknek és nem anyagi javaknak az értékcsökkenési leírása
* A fentieken túl egyéb költség és ráfordítás, amely az üzleti tervben jóváhagyásra kerül
* A központi irányítási költségek felosztása a „Divíziók” éves átlagos árbevétele alapján.

E költségek nem haladhatják meg a tárgyévre jóváhagyott Üzleti Tervben meghatározott összeget.

5.8 A Közszolgáltató köteles havonta tételes kimutatást készíteni a Fővárosi Önkormányzat felé történő pénzügyi elszámoláshoz. A pénzügyi elszámolást elektronikusan és papír alapon is meg kell küldeni az Önkormányzat részére a tárgyhót követő hónap 15. napjáig.

5.9 Közszolgáltató bemutatja az Önkormányzat parkolási bevételeit és kiadásait, az 5.1 és 5.3, 5.7 pontokban meghatározott kötelezettségek értelemszerű figyelembevételével. Közszolgáltató elkülönítetten bemutatja az Önkormányzat és a Fővárosi Önkormányzat parkolási bevételeit és kiadásait, a Fővárosi Önkormányzattal kötendő megállapodás szerint és az 5.1 és 5.3 pontokban meghatározott kötelezettségek értelemszerű figyelembevételével.

A várakozási hozzájárulások intézésével kapcsolatban felmerült kiadásokat a többi kiadástól elkülönítve kell nyilvántartani. A havi költségek Önkormányzat felé történő továbbszámlázásakor is el kell különíteni a többi parkolás-üzemeltetési költségtől.

6. ELLENTÉTELEZÉS MEGHATÁROZÁSA, KIFIZETÉSE ÉS ÉVES ELSZÁMOLÁSA

6.1 Az Ellentételezés meghatározásának, kifizetésének és elszámolásának általános elvei

**6.1.1** Közszolgáltatónak az Ellentételezés számításánakalapját képező paramétereket előre és átlátható módon meg kell határozni. Az Ellentételezés mértéke nem haladhatja meg a közszolgáltatási kötelezettségek teljesítésével kapcsolatban felmerült költségek fedezéséhez szükséges mértéket, figyelembe véve az ésszerű profitot és a vonatkozó bevételeket. A szükséges Ellentételezés mértékét azon költségek elemzése alapján kell megállapítani, amelyek egy tipikus – hatékonyan vezetett és felszerelt – vállalkozásnál felmerülhettek volna, figyelembe véve az ezen kötelezettségek teljesítésével járó Ésszerű Hasznot és a vonatkozó bevételeket.

**6.1.2** Az elszámolás során érvényesíteni kell a 1.2. pontban meghatározott jogi normák mellett, azok sérelme nélkül az átláthatóság („transzparencia”) elvét, különös tekintettel, „*A tagállamok és a közvállalkozások, valamint bizonyos vállalkozások közötti pénzügyi kapcsolatok átláthatóságáról” szóló, 2006. november 16-i 2006/111/EK sz. irányelvben* megfogalmazottakra.

**6.1.3** Közszolgáltatónak, mint elkülönített elszámolásra kötelezett vállalkozásnak belső számvitelében el kell különítenie az EUMSZ 106. cikk (2) bekezdése szerinti általános gazdasági érdekű szolgáltatás nyújtásához, illetve kizárólagos vagy különleges jog alapján nyújtott szolgáltatáshoz kapcsolódó és a megosztással érintett eszközöket és forrásokat, bevételeket és ráfordításokat. Mindezeket a Számviteli Törvény szerint előírt számviteli politikában rögzített egységes és következetes számviteli elszámolás alapján kell nyilvántartani olyan módon, hogy az egyes tételek speciális tevékenységekhez való hozzárendelésének módszere egyértelműen megállapítható legyen. A Szolgáltatónak belső elszámolásában elkülönítetten kell feltüntetnie a közszolgáltatással, illetve az egyéb szolgáltatásokkal kapcsolatos költségeit és bevételeit, valamint a költségek és bevételek elosztásának paramétereit.

**6.1.4** Jelen szerződés 4. pontjában meghatározott feladatok ellátására vonatkozóan a 6.5 pontban meghatározottak irányadók.

**6.1.5** Az éves Ellentételezés mértékét a Felek a Közszolgáltató tárgyévre szóló, Önkormányzat által elfogadott üzleti tervében foglaltak szerint állapítják meg, **melynek összege 2024. évre bruttó 1.569.597.660,- Ft,** azaz egymilliárd-ötszázhatvankilencmillió-ötszázkilencvenhétezer-hatszázhatvan forint, amely tartalmazza a 2023. évi Ellentételezés keretösszegén felül felmerült, 2024-ben elszámolható többletköltségeket bruttó 67.299.395,- Ft összegben, valamint a 2023 december havi elszámolások áthúzódó költségeit bruttó 39.647.265,- Ft összegben.

A Felek megállapodnak, hogya jelen pontban meghatározott keretösszeget és a feladatokat az Önkormányzat Képviselő-testülete felülvizsgálhatja és szükség esetén módosíthatja.

**6.1.6** A Felek megállapodnak, hogy az Ellentételezés összegének terhére Közszolgáltató előlegre jogosult jelen szerződés aláírását követő 8 napon belül. Közszolgáltató évente legfeljebb 4 alkalommal (negyedévente) jogosult előlegszámlát benyújtani. Ennek összege a tárgyévre elfogadott költségvetési rendeletben meghatározott Ellentételezés 3 hónapra jutó időarányos része, **amely negyedévente bruttó 365.662.750,-Ft**, azaz háromszázhatvanötmillió-hatszázhatvankettőezer-hétszázötven forint**.** Az Önkormányzat az előleg összegét a Szerződés aláírását, és az előlegszámla beérkezését követő 8 napon belül a Közszolgáltató pénzforgalmi számlájára teljesíti. Tárgyévre eső első előlegszámlát követően további előlegszámla csak és kizárólag akkor kerülhet benyújtásra, ha a Közszolgáltató az első előlegszámla legalább 2 hónapra eső részével teljeskörűen elszámolt.

**6.1.7** Amennyiben az Önkormányzatnak a tárgyév első napján nincs még elfogadott költségvetése, az adott évi előleg összege megegyezik a Társaság által az előző év november hónapra elszámolt költségeinek összegével.

Jelen szerződés alapján, a költségvetés elfogadásáig 2024. évben a Társaságot bruttó 123.210.461,- Ft, azaz százhuszonhárommilliókettőszáztízezer-négyszázhatvanegy forint előleg illeti meg.

6.2 Előirányzott Ellentételezés meghatározásának elvei

**6.2.1** Az Előirányzott Ellentételezés meghatározásánál a Közszolgáltatási Kötelezettség teljesítéséhez szükséges személyi és dologi költségeket lehet figyelembe venni, és az általánosan elfogadott költség-elszámolási elvek alapján kell kiszámítani, az alábbiak szerint:

1. amennyiben a Közszolgáltató tevékenysége a Közszolgáltatási Kötelezettség teljesítésére korlátozódik, minden személyi és dologi költségét figyelembe lehet venni;
2. amennyiben a Közszolgáltató a Közszolgáltatási Kötelezettségen kívül eső tevékenységeket is folytat, csak az általános gazdasági érdekű szolgáltatással összefüggő személyi és dologi költségeket lehet figyelembe venni;
3. az általános gazdasági érdekű szolgáltatáshoz kapcsolódó költségeknek fedezniük kell: az általános gazdasági érdekű szolgáltatás nyújtása során felmerülő változó költségeket, az általános gazdasági érdekű szolgáltatással és a többi tevékenységgel egyaránt összefüggő állandó költségekhez való arányos hozzájárulást és az Ésszerű Nyereséget;

6.3 Ésszerű Nyereség meghatározásának elvei

6.3.1 Ésszerű Nyereség a tőkehozamnak az a mértéke, amely figyelembe veszi az Önkormányzat beavatkozása következtében a Közszolgáltatót érő kockázatot vagy kockázatmentességet, különösen mivel az Önkormányzat Kizárólagos speciális Jogot biztosított. Ez a mérték általában nem haladja meg az érintett ágazat korábbi években mért átlagos mértékét. Azokban az ágazatokban, ahol nem működik az általános gazdasági érdekű szolgáltatás működtetésével megbízott Közszolgáltatóhoz hasonlítható vállalkozás, az összehasonlítást más tagállamok vagy szükség esetén más ágazatok vállalkozásaival kell elvégezni, feltéve, hogy figyelembe veszik az egyes ágazatok sajátosságait.

6.3.2 Az Ésszerű Nyereség mértékét Felek az Európai Unió működéséről szóló szerződés 106. cikke (2) bekezdésének az általános gazdasági érdekű szolgáltatások nyújtásával megbízott egyes vállalkozások javára közszolgáltatás ellentételezése formában nyújtott állami támogatásra való alkalmazásáról szóló 2012/21/EU Bizottsági határozat (20) bekezdésének figyelembevételével határozzák meg. A Képviselő-testület által évente elfogadott Üzleti Tervben lehet felülvizsgálni a 6.3.1 pontban meghatározott elvek szerint.

6.3.3 Az ésszerű nyereség alapja a Közszolgáltató tevékenységéhez kapcsolódó személyi és dologi költségek összege. Az ésszerű nyereség mértéke az MNB honlapján közzétett, a 6.5.1. pont szerinti terv leadását megelőző hónap utolsó munkanapjára vonatkozó 10 éves SWAP kamatláb, növelve a 2012/21/EU Bizottsági határozat (20) bekezdésében rögzített 100 bázisponttal, melynek mértéke, az elfogadott üzleti tervben kerül megadásra.

Az ésszerű nyereséget a Közszolgáltató az egyes elfogadott havi beszámoló(ka)t követően annak arányában legfeljebb havonta számlázhatja az Önkormányzatnak.

6.4 Keresztfinanszírozás tilalma

6.4.1 Közszolgáltató az Ellentételezést kizárólag a Közszolgáltatási Kötelezettség költségének finanszírozására jogosult és köteles felhasználni.

6.4.2 A nem a Közszolgáltatási Kötelezettség költségének finanszírozására felhasznált Kifizetett Ellentételezés tekintetében Közszolgáltatót visszafizetési kötelezettség terheli (olyan mértékig, amilyen mértékben a Kifizetett Ellentételezés nem a Közszolgáltatási Kötelezettség költségének finanszírozására került felhasználásra). A nem szerződésszerűen felhasznált összeget Közszolgáltató a tényleges kifizetés és a Közszolgáltató általi tényleges visszafizetés között eltelt időszakra felszámított, a Polgári Törvénykönyvről szóló 2013. évi V. törvény (továbbiakban: Ptk.) szerinti kamattal növelten köteles visszafizetni.

**6.4.3** Amennyiben a Közszolgáltató az általános gazdasági érdekű szolgáltatáson belül és kívül eső tevékenységeket is végez, a belső elszámoláson külön kell feltüntetni az általános gazdasági érdekű szolgáltatással, illetve a többi szolgáltatással összefüggő költségeket és elismervényeket, valamint a költségek és bevételek elosztásának paramétereit. Az általános gazdasági érdekű szolgáltatáson kívül eső tevékenységekkel összefüggő bevételek fedezik a változó költségeket, az állandó költségekhez való megfelelő hozzájárulást és a tőkehozamot. E költségekre nem adható Ellentételezés.

* 1. Előirányzott Ellentételezés meghatározása

6.5.1 Közszolgáltató köteles minden évben a tárgyévet megelőző év október 15-éig tervadatot szolgáltatni a Közszolgáltatás finanszírozása várható mértékéről, ezen belül az Előirányzott Ellentételezés várható mértékéről. A következő naptári évre vonatkozó egyeztetett előirányzatot az Üzleti Tervében kell meghatározni az e Szerződésben meghatározott elvek szerint. Az Üzleti Terv elkészítésének határideje a tárgyévet megelőző év november 30. napja. Az Előirányzott Ellentételezést végleges formában az Önkormányzat Képviselő-testülete hagyja jóvá az Üzleti Terv elfogadásával. A Képviselő-testület által elfogadott előirányzott Ellentételezés minősül a Közszolgáltatót ténylegesen megillető Ellentételezésnek.

6.5.2 Közszolgáltató köteles az Önkormányzat következő évi költségvetésének megtervezéséhez szükséges adatszolgáltatásra. Közszolgáltatónak az adatszolgáltatás keretében ki kell mutatni a Közszolgáltatási Kötelezettség ellátáshoz szükséges költségvetési forrásigényét.

* 1. Ellentételezés teljesítése

6.6.1 Az Önkormányzat költségvetése szerint az Ellentételezés összegének kifizetése havonta történik. Az Önkormányzat tárgyévi költségvetésének elfogadásáig, az előző évi költségvetésben meghatározott Ellentételezés összege alapján kell az Ellentételezést elszámolni, az Önkormányzat részére a Közszolgáltató által kiállított számla kiállítása mellett.

6.6.2 Ha az Ellentételezés összege több, mint amennyit a tárgyévi Elszámolási jelentésben kimutatott összeg alapján a Közszolgáltató felhasznált, akkor a Közszolgáltató köteles a különbözetet egy összegben az Önkormányzat részére visszafizetni.

6.7 Éves elszámolás

6.7.1 Közszolgáltató tudomásul veszi, hogy a Közszolgáltatási Tevékenységével kapcsolatos összes bevétel az Önkormányzatot illeti, a jogosult szerv az Önkormányzat és a számlákat az Önkormányzat nevében kell kiállítani. Az Önkormányzatot megillető bevételeket elkülönített számlán tartja.

6.7.2 Önkormányzat kötelezettséget vállal arra, hogy a Társaság Közszolgáltatási Tevékenységgel kapcsolatos kiadásait és költségeit megfizeti. Az Önkormányzat a Közszolgáltatási Tevékenységgel összefüggésben felmerült kiadásokat és költségeket az Önkormányzat nevére kiállított számla alapján fizeti meg.

6.7.3 Közszolgáltató az Elszámolási Jelentésben a tárgyévet követő év február 15-ig számol el az Önkormányzat Képviselő-testületének az előző évi Ellentételezésével.

6.7.4 Önkormányzat jogosult a Közszolgáltató által készített számításokat, elszámolásokat ellenőrizni és indokolt esetben arról egyeztetéseket kezdeményezni.

6.7.5 A Képviselő-testület által elfogadott Elszámolási Jelentés az éves elszámolás alapja. Az Elszámolási Jelentést olyan adattartalommal kell elkészíteni, hogy az megfeleljen az Önkormányzat részére történő adatszolgáltatási előírásoknak.

6.7.6 A jelen pont rendelkezéseinek alkalmazásával elszámolást kell készíteni a Szerződés megszűnésekor. Ha az elszámolás alapján meghatározott Ellentételezés összegén felül túlkompenzáció mutatható ki, legkésőbb a Szerződés megszűnésétől számított 30 napon belül a Közszolgáltató a túlkompenzáció összegét megtéríteni köteles.

6.8 Túlkompenzációznak minősülő Ellentételezés visszatérítése

Ha az éves elszámolás alapján a Kifizetett Ellentételezés nagyobb az Elszámolási Jelentésben kimutatott támogatási összegnél, akkor a túlkompenzációnak minősülő összeget a tárgyévet követő március 31-ig Közszolgáltató köteles Önkormányzatnak visszafizetni.

6.9. Felek között a mindenkori elszámolás körében az Önkormányzat által a szerződés megkötésekor a Közszolgáltató rendelkezésére bocsátott belső szabályzatokban és a számviteli politikáját szabályozó határozatokban és szabályzatokban (továbbiakban: Standardok) foglaltaktól nem térhet el, azok változásait a Közszolgáltató részére szerződéses tájékoztatási kötelezettsége körében kiadni köteles.

7. KÖZREMŰKÖDŐ IGÉNYBEVÉTELE

7.1 Közreműködő igénybevétele

Közszolgáltató a feladat ellátása során jogosult arra, hogy a Közszolgáltatási Kötelezettsége teljesítése érdekében egy vagy több Közreműködőt vegyen igénybe, különösen, ha ezáltal a Közszolgáltatási Kötelezettség teljesítésének hatékonysága, illetve minősége javul. A Közszolgáltató és a vele együttműködő Közreműködők közötti szerződés nem lehet ellentétes a jelen Szerződésben foglaltakkal. A Közszolgáltató az általa kiválasztott Közreműködők tevékenységéért felelősséggel tartozik.

7.2 Közreműködő kiválasztásának szabályai

Közszolgáltató a Közreműködőt a közbeszerzésekről szóló 2015. évi CXLIII. törvény rendelkezéseinek megfelelően köteles kiválasztani.

8. BESZÁMOLÁS, ELLENŐRZÉS

8.1 Közszolgáltató beszámolási/jelentési kötelezettsége

Közszolgáltató köteles a Közszolgáltatási Kötelezettség teljesítéséről évente egy alkalommal az Önkormányzatot tájékoztatni. A Közszolgáltató az Ellentételezés elszámolásáról, valamint a Szerződés teljesítésének és a Közszolgáltatási Tevékenység ellátásának tapasztalatairól - számszerű adatokkal alátámasztott - összesítő beszámolót nyújt be a Képviselő-testület részére. A teljes évre vonatkozó számadás és elszámolás a 6. pont szerinti módon az Elszámolási Jelentés alapján történik.

8.2 Közszolgáltató köteles az Önkormányzat eseti kérésére a Közszolgáltatási Tevékenységéről írásos, számadatokkal alátámasztott tájékoztatót készíteni.

8.3 Önkormányzat ellenőrzési joga

Közszolgáltató köteles az Önkormányzat meghatalmazott képviselőjével együttműködni, a szükséges támogatást megadni.

9. KÖZSZOLGÁLTATÓ KÖTELEZETTSÉGVÁLLALÁSAI

9.1 Jogszabályoknak való megfelelés

Közszolgáltató köteles megfelelni a rá vonatkozó jogszabályoknak, különösen az olyan rendelkezéseknek, amelyek esetében a megfelelés hiánya veszélyezteti a Közszolgáltatási Kötelezettség teljesítését.

9.2 Engedélyek

Közszolgáltató köteles minden olyan engedélyt megszerezni, amely jogszabály előírása alapján a Közszolgáltatási Tevékenység folytatásához szükséges.

9.3 Működési hatékonyság

Közszolgáltató köteles gazdálkodását a tőle elvárható gondossággal, a költséghatékonyságot szem előtt tartva folytatni, különösen:

1. Közszolgáltató Egyéb Tevékenysége -a Közszolgáltatási tevékenység elsődlegességének biztosítása mellett- nem veszélyeztetheti a Közszolgáltatási Tevékenységét,
2. Közszolgáltató a rendelkezésére álló forrásokat hatékonyan és takarékosan használja.

9.4 Tájékoztatási kötelezettség

Közszolgáltató a tudomásszerzést követően haladéktalanul köteles az Önkormányzatot tájékoztatni:

1. bármely olyan eseményről vagy körülményről, amely megalapíthatja az Önkormányzat azonnali hatályú felmondási jogát;
2. bármely olyan eseményről, amely veszélyezteti a Közszolgáltatási Kötelezettség teljesítését;
3. bármely a Közszolgáltató ellen folyamatban lévő olyan bírósági, választottbírósági vagy közigazgatási eljárás részleteiről, amely veszélyezteti a Közszolgáltatási Kötelezettség teljesítését;
4. bármely a Közszolgáltatóval szemben környezetvédelmi jogszabály alapján támasztott olyan követelés részleteiről, amely veszélyezteti a Közszolgáltatási Kötelezettség teljesítését;
5. bármely olyan egyéb eseményről vagy körülményről, amely veszélyezteti a Közszolgáltatási Kötelezettség teljesítését;
6. minden olyan jogszabályváltozásról, amely a Szerződés módosítását teszi szükségessé; valamint
7. a működésére vonatkozó mindazon információkról, amelyeket az Önkormányzat a jelen Szerződés végrehajtásával kapcsolatosan ésszerűen igényel, továbbá a tevékenységével kapcsolatos belső szabályozásait az Önkormányzat illetékes szervezeti egységének megküldi;

Az (f) pontban foglalt tájékoztatási kötelezettség teljesítését követően Közszolgáltató késedelem nélkül köteles az Önkormányzatnak átadni a Szerződés módosítására vonatkozó javaslatát. Az Önkormányzat a késedelem nélkül köteles a Szerződés jogszabályváltozás szerinti módosításában együttműködni.

# **9.5 Közszolgáltató egyéb kötelezettségei**

9.5.1 Közszolgáltató köteles a tevékenységéből eredő, harmadik személyeknek okozott károkat megtéríteni, amennyiben felelősségét jogerős kötelező bírósági vagy hatósági határozat megállapítja. Harmadik személyek felé kártérítési felelősséggel tartozik a jelen Szerződésben meghatározott feladatok elmulasztásával, illetve nem megfelelő elvégzésével, vagy elvégeztetésével okozott károkért.

9.5.2 Közszolgáltató minden, a közszolgáltatási tevékenységhez kapcsolódó iratot, pénzügyi, számviteli bizonylatot az Ellentételezés odaítélését követő 10 évig köteles megőrizni és az Önkormányzat ilyen irányú felhívása esetén azokat rendelkezésre bocsátani.

10. A SZERZŐDÉS IDŐBELI HATÁLYA

A Közszolgáltatási szerződést a Felek 2020. június 27-étől 2030. június 27-ig tartó határozott időtartamra kötötték.

11. A SZERZŐDÉS TERÜLETI HATÁLYA

11.1 A szerződés hatálya kiterjed a Budapest Főváros VII. kerület Erzsébetváros Önkormányzata közigazgatási területén található helyi közutakon, a kerületi önkormányzat tulajdonában álló, közforgalom elől el nem zárt magánutakon, valamint tereken, parkokban és egyéb közterületeken kialakított várakozási célú területekre, ideértve a Fővárosi Önkormányzat tulajdonában lévő közterületeket, valamint a taxiállomásokat, amelyeken történő várakozás feltételeiről külön jogszabály rendelkezik.

11.2. A Közszolgáltató köteles az Önkormányzat és a Fővárosi Önkormányzat által kötött, és mindenkor hatályos, a Fővárosi Önkormányzat tulajdonában lévő közterületeken lévő parkolás üzemeltetési feladatok ellátására vonatkozó megállapodás rendelkezéseit betartani, és annak megfelelően is eljárni.

12. A SZERZŐDÉS MEGSZŰNÉSÉNEK, MÓDOSÍTÁSÁNAK ESETEI

12.1 Felek megállapodnak, hogy jelen Szerződés a 10. pontban megjelölt határozott idő lejárta előtt csak a Felek közös megállapodása alapján, kizárólag írásban módosítható.

12.2 Felek megállapodnak, hogy jelen Szerződés a 10. pontban megjelölt határozott idő lejártával megszűnik. Az átmeneti finanszírozás időszakára az új éves költségvetés elfogadásáig az előző évre elfogadott kompenzáció összegét kell alkalmazni.

12.3 A Felek a Szerződést közös megegyezéssel, írásban bármely időpontban jogosultak megszüntetni annak figyelembevételével, hogy az ne veszélyeztesse az Önkormányzat kötelező közszolgáltatási feladatainak ellátását.

12.4 Tekintettel a Szerződés határozott időtartamára, az bármely Fél egyoldalú nyilatkozatával - kizárólag a Szerződésben meghatározott rendkívüli esetekben - szüntethető meg. A szerződést 6 hónapos felmondási idővel, naptári év végére lehet felmondani.

12.5 Önkormányzat rendkívüli felmondási joga

Önkormányzat a Szerződést kizárólag az alábbi esetekben jogosult a Közszolgáltatóhoz címzett egyoldalú nyilatkozattal, azonnali hatállyal megszüntetni:

1. Közszolgáltató az Ellentételezést nem a Szerződésben meghatározott célra használja fel;
2. Közszolgáltató a Szerződésben vállalt bármely kötelezettségét nem teljesíti, és e mulasztását az Önkormányzat felszólításától számított 30 napon belül nem orvosolja;
3. Közszolgáltató a tevékenységére vonatkozó jogszabályokat vagy hatósági előírásokat súlyosan megsértette;
4. Közszolgáltató kérelmet nyújt be csőd-, felszámolási vagy végelszámolási eljárás indítására önmaga ellen; valamint
5. harmadik személy kérelme alapján a Közszolgáltató ellen csőd-, felszámolási vagy cégtörlési eljárás indul, kivéve, ha a Közszolgáltató az Önkormányzat számára kielégítő módon 30 napon belül igazolja, hogy az eljárást, alaptalanul vagy rosszhiszeműen kezdeményezték, vagy igazolja az eljárás megszüntetését;
6. olyan jogszabályi változás következik be, amely kizárja a jelen Szerződésben foglaltak Önkormányzat részéről történő teljesítését;

13. VEGYES RENDELKEZÉSEK

13.1 Közszolgáltató az Önkormányzat meghatalmazása (megbízása) és a hatáskörrel rendelkező testülete döntése alapján jogosult az Önkormányzat nevében szerződéseket és egyoldalú jognyilatkozatokat aláírni, továbbá jogosult a jelen jogviszony alapjául szolgáló tárgyban az Önkormányzat által egyedileg meghatározott keretek között az Önkormányzat nevében kötelezettségvállaló nyilatkozatot tenni.

13.2 Amennyiben a jelen Szerződés bármely rendelkezését valamely hatáskörrel és illetékességgel rendelkező bíróság vagy más hatóság érvénytelennek nyilvánítja, akkor az ilyen rendelkezés érvénytelensége nem eredményezi a teljes Szerződés érvénytelenségét. A Szerződés érvénytelenséggel nem érintett részei érvényben maradnak és kikényszeríthetők, kivéve, ha az érvénytelen vagy annak minősített rendelkezések nélkül a Felek a Szerződést egyáltalán nem kötötték volna meg. Amennyiben a Felek nem helyettesítik az érvénytelen rendelkezést egy érvényes rendelkezéssel, akkor a vonatkozó jogszabályokban szereplő előírásokat kell alkalmazni az érvénytelen kikötés helyett.

13.3 Felek megállapodnak, hogy jelen Szerződést a Felek jogutódaikra is kiterjedő hatállyal kötik meg.

13.4 A Szerződés teljesítése során a Felek az írásbeliséget kötik ki. Erre tekintettel a megállapodások, értesítések, nyilatkozatok, kiegészítések, módosítások csak annyiban hatályosak, amennyiben azokat a Felek írásban teszik meg. Írásbeli alaknak a levél és az elektronikus levél minősül.

13.5 Amennyiben a Szerződés másként nem rendelkezik, az értesítés, nyilatkozat, kiegészítés, módosítás vagy egyéb kommunikáció szabályszerűen átadottnak tekintendő, amennyiben a Félnek a Szerződésben meghatározott címére küldték, vagy más olyan címre, amelyet a címzett Fél írásbeli értesítésben kifejezetten kijelöl a feladó Fél számára.

13.6 A kézbesítés időpontja:

* személyes kézbesítés esetében az átvétel napja;
* tértivevényes ajánlott postai küldemény esetén az átvétel tértivevényen szereplő időpontja, vagy
* sikertelen kézbesítés esetén a sikertelen kézbesítési kísérletet követő 5. (ötödik) nap;
* elektronikus levél vagy más hasonló (kézbesítési jelentéssel járó) telekommunikációs úton történő továbbítás esetében az a munkanap, amelyen az ilyen továbbítás (leadás) megtörténik.
* amennyiben a jelen alpont szerinti értesítés vagy a kézbesítés munkanapon délután 5:00 óra után vagy nem munkanapon történik, akkor az értesítést a következő munkanapon reggel 9:00 órakor kell kézbesítettnek tekinteni.

A Felek kapcsolattartási adatai:

az EVIN Nonprofit Zrt. részéről: Dr. Bernáth Attila

Cím: 1071 Budapest, Damjanich u 12.

Telefon: +36 30 748 8493

E-mail: bernath@evin.hu

az Önkormányzatrészéről: Dr. Veninger Nándor irodavezető

Cím: 1073 Budapest, Erzsébet körút 6.

Telefon: +36 1 462 3135

E-mail: Veninger.GyulaNandor@erzsebetvaros.hu

**13.7**  A Szerződés hatálya alatt, és a megszűnését követően is mindkét Fél köteles titokként kezelni az általa megszerzett információkat, és azokat csak annyiban hozhatják nyilvánosságra, amennyiben az a Szerződésben foglalt feladat megvalósításához nélkülözhetetlen, illetve amennyiben ahhoz a másik Szerződő Fél hozzájárult.

**13.8** A jelen Szerződés a Felek teljes megállapodását jelenti, és a Felek bármely korábbi, a Szerződés tárgyával kapcsolatos megállapodása, nyilatkozata vagy kijelentése hatályát veszti a szerződés aláírásával.

13.9 Felek megállapodnak abban, hogy jelen Szerződésből eredő vagy azzal összefüggő bármely nézeteltérést, vitát elsősorban tárgyalásos úton kísérelnek meg rendezni.

13.10 Jelen szerződésben nem szabályozott kérdésekben a Ptk., valamint az Mötv. rendelkezései, illetve a Magyarországon hatályos a Felek jogviszonyát érintő jogszabályi rendelkezések az irányadók.

13.11 Felek kijelentik, hogy a Szerződés kapcsán keletkező jogvitáikat elsősorban békés úton, tárgyalással rendezik, amennyiben az egyezségi kísérlet eredménytelen, a vitát peres eljárás során a bíróság dönti el

Jelen szerződést Felek együttes elolvasás és értelmezés után, mint akaratukkal mindenben egyezőt, jóváhagyólag, egymással egyező 4 példányban írják alá.

Felek a fenti szerződést elolvasták, értelmezték és azt, mint ügyleti akaratukkal mindenben egyezőt az arra feljogosított képviselőjük útján jóváhagyólag aláírják.

Budapest, 2024. …………………………

|  |  |
| --- | --- |
| Budapest Főváros  VII. Kerület Erzsébetváros Önkormányzata  Niedermüller Péter  polgármester | EVIN Nonprofit Zrt.  Dr. Halmai Gyula  vezérigazgató |

Jogilag ellenőrizte: Pénzügyi ellenjegyzés:

……………………. …………………………………

Tóth János Nemes Erzsébet

jegyző gazdasági vezető